La Constitució espanyola a l'article 149.1.19 estableix que la pesca marítima és competència exclusiva de l'Estat sens perjudici de les competències que en matèria d'ordenació del sector pesquer s'atribueixin a les comunitats autònomes.
Entre les condicions professionals per a l'exercici de la pesca que s'hi esmenta, es preveuen la localització temporal de la jornada de pesca i el descans setmanal.
El Reial decret 1440/1999, de 10 de desembre, pel qual es regula l'exercici de la pesca amb arts d'arrossegament de fons en el calador nacional del Mediterrani, estableix, basant-se en la regulació de l'esforç pesquer, el nombre màxim d'hores d'activitat diària de la modalitat i el descans setmanal, que seran 12 i 48 hores respectivament.
L'Ordre ARM/3019/2011, de 3 de novembre, per la qual s'estableixen les disposicions necessàries per regular l'activitat dels vaixells d'arrossegament de fons que operen en caladors llunyans del golf de Lleó, desplega l'anterior Decret i estableix que els vaixells d'arrossegament amb port base als de la demarcació de Girona poden incrementar l'horari diari de pesca fins a 16 hores al dia, durant dos dies a la setmana, quan feinegin al nord del paral·lel de 42o 26' N.
D'acord amb el marc normatiu anterior, l'objecte d'aquesta Ordre és agrupar en un únic text legal actualitzat les diferents normes que actualment desenvolupen les bases establertes per l'Estat.
El Decret 200/2010, de 27 de desembre, de creació, denominació i determinació de l'àmbit de competències dels departaments de l'administració de la Generalitat de Catalunya, atribueix a l'article 3.9.3 l'exercici de la competència en matèria de polítiques de pesca al Departament d'Agricultura, Ramaderia, Pesca, Alimentació i Medi Natural.
El Decret 336/2011, de 10 de maig, de reestructuració del Departament d'Agricultura, Ramaderia, Pesca, Alimentació i Medi Natural, estableix a l'article 22.d), entre les funcions que corresponen a la Direcció General de Pesca i Afers Marítims, la de proposar la regulació normativa en matèria d'ordenació pesquera i de gestió de recursos marins.
El descans setmanal de la flota d'arrossegament és de 48 hores i s'ha d'efectuar entre les 00.00 hores del dissabte i les 24 hores del diumenge.
L'horari de pesca de les embarcacions d'arrossegament a Catalunya és el següent:
Ports de la Demarcació de Tarragona.
La sortida, comptada des del moment de travessar la bocana del port, és a partir de les 6.30 hores i l'entrada, comptada també en el moment de travessar la bocana del port, no pot ser posterior a les 17.30 hores.
Ports de la Demarcació de Barcelona.
La sortida, comptada des del moment de travessar la bocana del port, és a partir de les 6.00 hores i l'entrada, comptada també en el moment de travessar la bocana del port, no pot ser posterior a les 18.00 hores.
Ports de la Demarcació de Girona:
La sortida, comptada des del moment de travessar la bocana del port, és a partir de les 06.00 hores i l'entrada, comptada també en el moment de travessar la bocana del port, no pot ser posterior a les 18.00 hores.
Les embarcacions d'arrossegament que duguin instal·lat a bord el sistema de localització de vaixells, poden realitzar un horari especial de 16 hores, els dimarts i dimecres de cada setmana, quan feinegin en els caladors situats al nord del paral·lel de 42o 26' N. En aquest cas la sortida, comptada des del moment de travessar la bocana del port, és a partir de les 2.00 hores i l'entrada, comptada també en el moment de travessar la bocana del port, no pot ser posterior a les 18.00 hores.
Per a la flota d'arrossegament del port de Blanes, és d'aplicació la Resolució AAR/3762/2007, de 12 de desembre, per la qual es ratifica l'horari d'entrada i de sortida de port dels vaixells d'arrossegament del port de Blanes.
Ordre de 6 de setembre de 1999, per la qual es deroga l'Ordre de 17 de juny de 1999, que fixa l'horari de sortida i d'entrada de port per a les embarcacions d'arrossegament amb base en un port de Catalunya.
Ordre AAR/389/2010, de 15 de juliol, per la qual s'estableixen els horaris de la flota d'arrossegament de la província de Tarragona.
Barcelona, 14 de febrer de 2012